22 Rhagfyr 2020

Metro De Cymru - byddwn yn gweithio yn eich ardal

Annwyl gymydog,

Mae Trafnidiaeth Cymru wedi dechrau adeiladu Metro De Cymru, prosiect gwerth miliynau o bunnoedd a fydd yn gwneud teithio yn haws, yn gyflymach ac yn fwy cyfleus i bob un ohonom yn y dyfodol. Bydd hefyd yn creu llu o gyfleoedd ar gyfer swyddi, busnes, addysg a manteision eraill i bobl ac i fusnesau De Cymru. Fel cymydog i’r rheilffordd, rydym yn awyddus i roi’r wybodaeth ddiweddaraf i chi am ein cynnydd.

Mae gennym waith mawr i’w wneud ar ddiweddaru rheilffyrdd y Cymoedd er mwyn i ni allu rhedeg mwy o wasanaethau nag erioed o’r blaen ar y tram-drenau newydd, cyflymach a gwyrdd rydyn ni’n eu hadeiladu.

Gyda’n partneriaid, byddwn yn:

* Trydaneiddio a moderneiddio oddeutu 170km o drac – gan osod offer llinell uwchben yn bennaf er mwyn pweru ein tram-drenau newydd
* Uwchraddio ei’n orsafoedd a signalau
* Adeiladu o leiaf pum gorsaf newydd yng Nghaerdydd a’r cyffiniau
* Addasu pontydd, croesfannau rheilffordd ac offer signalau
* Torri llystyfiant wedi gordyfu wrth ymyl y coridor rheilffordd presennol.

Bydd y gwaith yn mynd rhagddo yn ysbeidiol yn ystod y dydd a’r nos, rhwng nawr a chwblhau’r cam hwn o waith y Metro (tua 2023).

Bydd y rheilffordd i’r gogledd o Radur, i Aberdâr, Treherbert a Merthyr Tudful yn cau i drenau fis nesaf rhwng 03 a 17 Ionawr er mwyn gallu gwneud llawer iawn o waith paratoi ar gyfer y Metro ar y llinellau hyn. Dros y cyfnod hwn, bydd bysiau yn rhedeg yn lle’r trenau a dylai teithwyr wirio cyn teithio ar www.trctrenau.cymru.

Beth sy'n digwydd?

Dros y pythefnos hwn, bydd ein pobl wrthi bob awr o’r dydd i wneud gwaith arolygu ac ymchwiliadau tir hanfodol mewn gorsafoedd ac ar y traciau a fydd yn ein helpu i ddylunio a chynllunio’r gwaith o adeiladu’r Metro. Byddwn hefyd yn gosod compowndau a phwyntiau mynediad rheilffordd bach a dros dro mewn lleoliadau ger y llinellau hyn a byddwn yn gweithio i glirio llystyfiant; torri coed a llwyni a rheoli llystyfiant arall, fel rhywogaethau ymledol.

Mae rheoli llystyfiant yn hanfodol er mwyn sicrhau bod y Metro’n cael ei adeiladu’n ddiogel ac er mwyn rhedeg gwasanaeth dibynadwy, yn enwedig ar ôl i’r rheilffordd gael ei thrydaneiddio. Mae llystyfiant sydd ddim yn cael ei reoli yn gallu achosi damweiniau ac aflonyddwch drwy guddio signalau, a gall greu rhwystr ar y rheilffordd neu syrthio ar offer llinell uwchben mewn tywydd gwael.

Efallai y byddwch yn sylwi ein bod yn torri ychydig ymhellach na’r arfer; hyd at 9 metr i ffwrdd o’r trac neu at ein ffens derfyn, pa bynnag un sydd agosaf. Y rheswm am hyn yw y bydd angen mwy o le arnom i osod offer llinell uwchben dros y blynyddoedd nesaf. Ar ôl i ni dorri’r coed, y llwyni a’r llystyfiant, byddan nhw’n cael eu cadw ar y lefel hon yn y dyfodol i wneud yn siŵr bod ein gwasanaethau’n rhedeg yn ddiogel ac yn ddidrafferth.

Gweithio’n gyfrifol

Mae cynefinoedd naturiol bywyd gwyllt sy’n byw ger rheilffyrdd y Cymoedd yn bwysig i ni. Rydym yn cydweithio â Chyfoeth Naturiol Cymru i sicrhau bod effaith ein gwaith yn cael ei lleihau i’r eithaf ac yn sicrhau bod ecolegydd ar y safle wrth i ni weithio.

Byddwch yn gweld ein pobl yn gweithio ar y rheilffordd yn ystod y dydd a’r nos. Mae graddfa’r gwaith paratoi sydd angen ei wneud yn y ffenestr hon sy’n para pythefnos pan na fydd trenau’n rhedeg yn golygu y bydd angen gweithio 24 awr y dydd. Gan y bydd cymaint o bobl, offer a pheiriannau ar y safle, nid oedd dewis ond cau’r rheilffordd.

Ochr yn ochr â’n partneriaid, byddwn yn ymdrechu i weithio’n gyfrifol, gan sicrhau bod ein safleoedd yn cael eu rheoli’n dda a bod ein pobl yn ystyriol o’n cymdogion. Mae gwaith peirianyddol yn gallu bod yn swnllyd felly byddwn yn gwneud ein gorau i ddod o hyd i ffyrdd o darfu cyn lleied â phosibl.

Mae faint o waith sydd angen i ni ei wneud dros y blynyddoedd nesaf yn golygu na fydd modd i ni ysgrifennu atoch bob tro y byddwn ni yn eich ardal, ond byddwn yn rhoi’r wybodaeth ddiweddaraf i chi drwy rannu ein gwaith ar ein gwefan ac ysgrifennu atoch ar adegau allweddol yn ystod y prosiect.

Hoffem eich sicrhau y bydd ein gwaith yn cael ei gynllunio a’i wneud yn unol â chanllawiau Llywodraeth Cymru a Llywodraeth y DU ar COVID-19.

Rhagor o wybodaeth

Hoffem ddiolch i chi am eich amynedd tra bod y gwaith pwysig hwn yn mynd rhagddo. Gallwch gysylltu â ni am eich taith ar y trên, am ein gwaith yn eich ardal, neu os oes angen y wybodaeth hon arnoch mewn fformat ychwanegol ar 033 33 211 202 (rhwng 08:00 a 20:00 o ddydd Llun i ddydd Sadwrn, a rhwng 11:00 a 20:00 ar ddydd Sul) neu drwy fynd i [trctrenau.cymru/cysylltu-ni](https://trctrenau.cymru/cy/cysylltu-ni).

Gallwch gael rhagor o wybodaeth am ein gweledigaeth ar gyfer Metro De Cymru drwy fynd i trc.cymru/cy/westiynau-cyffredin.

Yn gywir

Tîm Ymgysylltu â’r Gymuned Trafnidiaeth Cymru